૧૯૫૧ પહેલાં હિંદી ફિલ્મોમાં હીરોને ડાન્સના વાંધા. હવે ‘મહેમૂદના પિતા’ તરીકે ઓળખાવવા પડે મુમતાઝઅલી કૉમેડિયન અને ‘બૉમ્બે ટૉકીઝ’ની ફિલ્મોમાં ડાન્સર. તેમને વ્યવસ્થિત ડાન્સ આવડે, પણ તેમાં કૉમેડીનું તત્ત્વ હોય. તેમને ગીતો ‘મૈં તો દિલ્હીસે દુલહન લાયા રે ઓ બાબુજી’ જેવાં મળે. એ સમયના બીજા સ્ટાર અને ખરા અર્થમાં, હિંદી કૉમેડિયનોમાં પહેલા સુપરસ્ટાર એવા નૂરમહંમદ ‘ચાર્લી’. ગુજરાતી નૂરમહંમદ પોતે કૉમિક ગીતો પણ ગાય. એમની બોલચાલની શૈલીના અંશ જૉની વૉકર સહિત બીજા ઘણા કૉમેડિયનોએ અપનાવ્યા. કૉમેડિયન ફિલ્મનો હીરો હોય એવું ભગવાનદાદાથી પહેલાં નૂરમહંમદ ‘ચાર્લી’ના કિસ્સામાં બનેલું અને તેમનાં હીરોઇન તરીકે એ સમયનાં પ્રખ્યાત ગાયિકા-અભિનેત્રી ખુર્શીદ (જેમણે સાયગલ સાથે સૂરદાસ-તાનસેન જેવી ફિલ્મોમાં કામ કર્યું હોય) ‘ચાર્લી’ ડાન્સ માટે જાણીતા નહીં--અને મુમતાઝઅલી કેવા જાણીતા, તેનું એક ઉદાહરણ ‘અલબેલા’માં જ મળે છે.